**Виолета и Ванеса се срещнаха с един от най- добрите математици в света**

Виолета Маджарова и Ванеса Славчева, възпитанички на казанлъшката Природо- математическа гимназия „Никола Обрешков“ бяха сред малцината избрани участнички в специалния математически семинар на най- добрия математик в САЩ д-р Марк Сол, който бе специален гост на математическия фестивал на името на Джулия Робинсън, домакинстван от Института за математически изследавния ИМИ – на БАН, секция “Образование по математика и информатика“ и Съюзът на математиците в България. Форумът се проведе в София от 24 до 27 май.

Ученичките от казанлъшката математическа получиха поканата за учистие в престижния форум, след като впечатлиха със своите математически есета гостите на гостувалата през април в Казанлък европейска изложба, посветена на жените в математиката.

Поканата им да участват като посланички в математическия фестивал дойде лично от доц. Жени Сендова, една от организаторките на фестивала „ Джулия Робинсън“ и преподавател в лятната Международна школа за ученици с изявени способности в математиката и природните науки .

Силно впечатлен е останал д-р Марк Сол от интелигентността и комуникативните способности на Ванеса и Виолета и е изразил възхищението си от българската младеж, в тяхно лице.

Това пише в специален благодарствен мейл до директора на ПМГ „Никола Обрешков“ в Казанлък Красимир Дамянов, доц. Сендова.

На проведения семинар, младите математически надежди от Казанлък участваха в дискусиите около задачи, представени на семинара от д-р Сол. Те са изразиха увереност, че такъв фестивал би представлявал интерес за българските ученици.

Американският математик и деец на образованието д-р Марк Сол е изпълнителен директор на математическия фестивал "Джулия Робинсън".

Д-р Сол има дългогодишен интерес към българската школа за работа с учители и ученици по математика в изследователски стил. На лекция по време на Националния колоквиум по математика в ИМИ той запозна участващите учени, учители и ученици от различни градове в страната с идеята на „Джулия Робинсън” математическите идеи да стигнат до по-широк кръг ученици. Марк Сол изтъкна, че структурата на математиката е една и съща, независимо дали обектът е събиране на естествени числа или решаване на диференциални уравнения. Той илюстрира това с няколко групи задачи от фестивала и с помощта на участниците демонстрира как дори най-прости проблеми могат да доведат до поставянето на нови, водещи до по-дълбоки изследвания математически проблеми.

В специално съобщение на БАН за визитата на д-р Марк Сол в София и неговата лекция пред математическите надежди на България се казва, че той е споделил с българските си колеги следното: ***„Хората приемат за даденост, че всеки може да се научи да чете, да плува, да плете (ако иска). Защо това не важи за математиката? – Отчасти това е наша грешка, на хората, които се занимават с образованието по математика. Не сме посветили достатъчно време и усилия да покажем на учениците (а и на широката публика) какво могат и колко забавно може да е то... Всъщност се концентрираме върху това, което не могат, и колко това е жалко... Трябва да променим нещата, да отворим по-широко вратите за разбиране, постижения и радост от математиката“.***

След доклада участниците във форума са обсъдили възможности за включването на нови теми и приложения в учебното съдържание на математиката, която днес се преподава в българските училища. Д-р Сол е изяви готовността си да подготви проект за съвместни дейности с български колеги за превръщане на математиката в обичана образователна област.

 